钦定古今图书集成/明伦汇编/官常典/第212卷 > 萧遘
## 钦定古今图书集成/明伦汇编/官常典/第212卷 > 萧遘

按《唐书萧瑀传》：“瑀从子钧，钧七世孙遘，字得圣，咸通
中，擢进士第，辟节度府，入朝拜右拾遗，与韦保衡联
第。而遘姿㝢秀，伟气孤峻，尝慕李德裕为人，保衡才
下诸儒，靳薄之，不甚齿，独呼遘太尉，保衡憾焉。于是
保衡已为相，摭遘罪，繇起居舍人斥播州司马，道三
峡，方迫，畏不瞑，若有人谓曰：‘公无恐，予为公呵御’。遘”
恍悟。俄谒白帝祠，见帝貌类向所睹，异之。未几，保衡
死，召为礼部员外郎。乾符中，累擢户部侍郎、翰林学
士承旨。僖宗入蜀，以兵部判度支，次绵州，拜同中书
门下平章事。始，王铎主贡举而得遘，及是与铎并位。
铎年老，尝入对踣殿中，遘掖起之，帝喜曰：“遘善事长，
大臣和，予之幸也。”遘曰：“不止以长，乃铎门生。”帝笑曰：
“铎选士，朕选宰相，卿无负我。”遘顿首谢。从还京师，累
拜司空，封楚国公。遘负大节，以王佐自任，既当国，风
采峭整，天子器之。时藩镇多兴于盗贼，横放莫能制，
权纲摧弛。支详在徐州，引散骑常侍李损子凝吉为
佐。会牙将时溥逐详而取节度，溥为饔干所毒，不死。
或谗凝吉为详报仇者，溥怒杀之。损时在朝，溥即上
言：“损连谋，请并诛。”田令孜受溥金，劾损付御史狱，中
丞卢渥傅成其罪，御史王华嫉恶甚，表损不知状。令
孜请移神策狱，华不奉诏，奏言：“损近臣，法当死。即死，
独不宜取辱于宦人手遘。”即时叩延英争曰：“凝吉以
冤就屠，已不可言。损与子音问不接且数期，安得谓
同谋哉？溥恃功，坏天子法。请案近臣卑侮王室，有无
将之萌。今损可无罪诛，祸且及臣辈。”帝寤，止免官。当
此时，令孜持禁军，权宠可炙，公卿无不附顺，唯遘未
尝少下。后令孜取安邑池盐给卫军，王重荣固争，乃
徙重荣他镇，不受诏。令孜以兵讨之。重荣引沙陀拒
王师，王师败，逐而西。帝惊幸凤翔，诸节度共劾令孜
生事，离间大臣。遘素恶之，与裴澈计共召朱玫于邠。
玫起邠兵五千奉迎，与沙陀等连和。令孜迫帝幸陈
仓夜出，百官不及从，玫怒令孜并望帝不谅其心，谓
遘曰：“上奔播六年，中原之人与贼肝髓流野，得复宗
庙，遗老残民闻舆马音，流涕相欢。上曾不念，以诸侯
勤王功，为敕使之宠。今奸臣为国产怨，我奉命而来，
反以为胁君。群臣报国极矣，战力殚矣，尚能垂头塌
翅，求生于黄门哉！丧君有君，公其图之。”遘曰：“上无负
天下，顾为令孜掣制，每言必涕数行下，陈仓之行，又
劫于兵。公诚有忧王室意，宜还藩奉表，请天子复国，
策无宜此。”玫曰：“诸王才可任天下者不乏。”遘曰：“人非
伊、霍，欲为祸首，未或利也。”玫退曰：“我择一王为帝，违
者斩，尚何事？”乃立嗣襄王煴，而召遘作册，遘苦辞。玫
更委郑昌图，滋恨遘。及还长安，使昌图相煴，罢遘为
太子太保，移疾不出。方其弟蘧为永乐令，往从之。帝
还宫，宰相孔纬与遘雅隙，乃劾尝为伪臣即赐死，其
所实光启三年遘见柄任凡五期，行完，而材逢世多
故，召愎臣以济乱，身汗伪署，不得其死，人为哀之。